पाएं अपने शहर की ताज़ा ख़बरें और फ्री ई-पेपरडाउनलोड करें
ग्वालियर। पापा उठ नहीं रहे हैं, कोई उन्हें उठा दो। मुझे भूख लग रही है। पांच साल के राहुल ने पहले अपने पिता विजय सिंह को उठाने की कोशिश की और जब वह सफल नहीं हो सका तो मकान मालिक के पास पहुंच गया। उसने रोते हुए अपने पिता को उठाने के लिए उनसे कहा। इस पर मकान मालिक ने जब कमरे में जाकर देखा तो विजय की मौत हो चुकी थी। यह घटना गोला का मंदिर थाना क्षेत्र के प्रगति विहार की है। युवक की संदिग्ध मौत की सूचना मिलने पर पुलिस मौके पर पहुंच गई।
गोला का मंदिर थाना क्षेत्र की प्रगति विहार में रहने वाले सत्येंद्र त्रिवेदी के मकान में विजय सिंह चौहान अपने पांच वर्षीय बेटे के साथ किराए पर रहता था। उनके साथ कमरे में महेन्द्र कोली भी रहता है। तीन दिन पहले महेंद्र निजी कार्य के चलते गोहद चला गया था और कमरे में विजय सिंह व उनका बेटा रह गए थे। शुक्रवार रात विजय सिंह व उसके बेटे ने साथ-साथ खाना खाया और सो गए थे। इसके बाद विजय सिंह की तबीयत खराब हुई और उसे उल्टी होने लगी। उल्टी करते समय ही उसकी मौत हो गई। सुबह जब उसका बेटा राहुल जागा तो पहले वह खेलता रहा। इसके बाद जब उसे भूख लगी तो वह नाली के पास बैठे मृत पिता के पास पहुंचा और उन्हे उठाने के लिए बार-बार पापा उठ जाओ- पापा उठ जाओ कहता रहा, लेकिन वह नहीं उठे। वह भूखा-प्यासा रोने लगा। दोपहर लगभग एक बजे वह मकान मालिक सत्येन्द्र के परिजन के पास पहुंचा। विजय सिंह को मृत अवस्था में देख उन्होंने गोला का मंदिर थाने की पुलिस को सूचना दे दी। पुलिस ने मामले की जांच शुरू कर दी।
ताला लगाते देखा और कर ली चोरी
ग्वालियर. कंपू थाने की पुलिस ने शनिवार को ऐसे चोर गिरोह को पकड़ा है, जो देखता था कि कौन अपने घर का ताला लगा रहा है। ताला लगाकर निकलते ही ये लोग चोरी की वारदात को अंजाम दे देते थे। पुलिस ने इनसे एक घर से चोरी गया कुछ सामान भी बरामद किया है। एएसपी वीरेंद्र जैन ने बताया कि अवाड़पुरा में रहने वाले दौलत सिंह कुशवाह के यहां पर 11 मई को चोर घर का ताला तोड़कर लगभग पचास हजार का सामान पार कर ले गए थे। पड़ताल के दौरान पता चला कि चोरी की वारदात को शरीफ खान, मन्नू और सईद खान ने अंजाम दिया था। पुलिस ने इनको गिरफ्तार कर पूछताछ की तो पता चला कि यह लोग रैकी करते थे और जहां पर मकान मालिक इन्हें ताला लगाकर जाते हुए दिखाई दे जाता था, वहां पर वारदात को अंजाम दे देते थे। ऐसा ही उन्होंने दौलत सिंह के घर में किया था।
पंद्रह दिन पहले किराए पर लिया था कमरा
मृतक ने पंद्रह दिन पहले ही कमरा किराए पर लिया था। वह यहां पर किसी फायनेंस कंपनी में कार्य करता था। इसके साथ रहने वाले महेंद्र ने पुलिस को बताया कि इससे पहले विजय गोहद में उसकी मौसी के बगल वाले मकान में रहता था। ढाई वर्ष पहले उसकी पत्नी उसे छोड़कर अपने पिता के साथ चली गई थी और उसके बाद वह वापस नहीं आई थी।
यात्रियों के बैग पार करने वाला गिरोह पकड़ा
ग्वालियर. बस और ट्रेनों में यात्रियों के सूटकेस तथा बैग पार करने वाले गिरोह को गोला का मंदिर थाने की पुलिस ने पकड़ा है। यह गिरोह पेट्रोल पंप लूटने की योजना बना रहा था। गिरोह ने पिछले आठ साल में एक हजार वारदातें स्वीकार की है। इन्होंने बताया कि ग्वालियर में असलम व चुग्गा दोनों भाई उन्हें आश्रय दिलाते थे। पुलिस इनसे चोरी का सामान बरामद करने का प्रयास कर रही है। एएसपी वीरेंद्र जैन ने बताया कि गोला का मंदिर स्थित कटारे फार्म के नजदीक कुछ बदमाशों के होने की सूचना मिली थी। पुलिस ने घेराबंदी कर कय्यूम खान (23) निवासी मुरादाबाद, शाहरून (30) निवासी बिजनौर, जगदेव (20) निवासी ऊधमपुर उत्तराखंड, मदन जाटव (35) निवासी ऊधमपुर, अकरम (30) निवासी बिजनौर, असलम और चुग्गा पुत्र छिग्गा खान निवासी गुड़ागुड़ी का नाका को गिरफ्तार किया हैं।
गर्मी और सहालग में आते थे वारदात करने: गर्मी की छुट्टियों और सहालग में लोग ज्यादा सफर करते हैं इसलिए इन्हीं दिनों में यह ये लोग वारदात को अंजाम देने के लिए आते थे। 20-25 दिन रुककर वारदात करते थे और इसके बाद शहर छोड़ देते थे। गिरोह के सरगना कय्यूम खान ने बताया कि हर जिले में उनके स्थानीय सूत्र रहते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn